Ksaveras Plančiūnas

Ksaveras Plančiūnas (1953 m. sausio 28 d. Vilkyškiuose, Šilutės raj.) – choro dirigentas ir pedagogas.

Biografija 
1962–1972 m. choro dirigavimo mokėsi M. K. Čiurlionio vidurinėje meno mokykloje (dėst. N. Kazakauskienė). 1972–1977 m. choro dirigavimo studijas tęsė Leningrado N. Rimskio-Korsakovo konservatorijoje (doc. N. Romanovskio klasė). 1978–1980 m. šios mokslo įstaigos ir to paties dėstytojo aspirantas. Studijuodamas dirbo vaikų klubo „Smena“ choro koncertmeisteriu, dėstė pedagoginiame muzikos technikume. 1990–1992 m. stažavo Lietuvos muzikos akademijoje (prof. R. Geniušo operinio – simfoninio dirigavimo klasė), buvo dirigento asistentas G. Rossini „Sevilijos kirpėjas“ ir G. Bizet „Karmen" operų pastatymuose. 1992 m. tobulinosi tarptautinės J. S. Bacho akademijos Stuttgarte kursuose (pas prof. Helmuthą Rillingą), o 1993 m. muzikos kursuose Rygoje. 1993 m. įgijo muzikos mokytojo metodininko kategoriją.

Nuo 1980 m. Kauno muzikinio teatro chormeisteris, 1986–1991 m. vyr. chormeisteris, dirigento asistentas. Parengė daugelio muzikinių veikalų chorines scenas ir dirigavo keletą operečių spektaklių.

Nuo 1983 m. Kauno kultūros rūmų berniukų ir jaunuolių choro „Varpelis“ meno vadovas ir vyr. dirigentas. Daug darbo įdėjo berniukus rengdamas choro 20-mečio jubiliejiniams koncertams (198412 12 ir 15), 1985 m. koncertavo Kirove ir Maskvoje, 65 berniukus ir 25 jaunuolius profesionaliai parengė 1985 m. respublikinės dainų šventės konkursui. 1989 m. įkūrė berniukų chorinio dainavimo mokyklą „Varpelis“, parengė mokymo programas. 1994 m. gegužės 14 d. Kauno Jėzuitų bažnyčioje, o 1994 m. gegužės 21 d. Kauno filharmonijos salėje mokyklos įkūrimo 5-mečio proga berniukų ir jaunuolių choras, solistai ir simfoninis orkestras atliko Franco Schuberto Mišias G-dur. Berniukų ir jaunuolių chorus parengė 1990 m. Lietuvos tautinei dainų šventei, 1994 m. I ir 1998 m. II Pasaulio lietuvių dainų šventėms bei 1997 m. Lietuvos moksleivių dainų šventei Vilniuje.

„Varpelis“ kasmet parengia po 2-3 naujas koncertines programas, daug koncertuoja Lietuvoje, konkursuose pelnė pirmųjų ir kitų prizinių vietų. 1992 m. koncertavo Rusijoje ir Lenkijoje, 1993 m. Čekijoje, 1994 m. Danijoje, 1995 m. Estijoje ir Italijoje, 1983, 1986, 1990 m. ir 1996 m. Vokietijoje, 1996 m. Austrijoje. Chorai yra išmokę ir sudėtingų kūrinių: F. Schuberto Mišias Es – dur, Ch. Gounod „Mišias Šv. Cecilijos garbei“, A. W. Mozarto „Missa brevis C-dur“, J. S. Bacho kantatas Nr. 71 ir Nr. 172 (su simfoniniu orkestru atliktos ir Vokietijoje), M. K. Čiurlionio kantatą „De profundis“, Vidmanto Bartulio Mišias „Jesus“, Vytauto Miškinio Mišias c – moll ir Giedriaus Kuprevičiaus „Metų sonetus“ (pastarieji du kūriniai įrašyti į audiokasetes). 1985 ir 1988 m. chorai padarė įrašų Lietuvos televizijai, o 1988 m. bei 1989 m. fondinių įrašų ir Lietuvos radijui.

K. Plančiūnas yra daugelio mėgėjiškų chorų konsultantas ir konkursų žiuri narys, Kauno miesto dainų švenčių dirigentas, berniukų chorų sąskrydžių Klaipėdoje, Kaune ir Tartu dirigentas, 1993 m. Lietuvos jaunimo mažosios dainų šventės Vilniuje dirigentas, 1997 m. Lietuvos moksleivių dainų šventės, 1994 m. I ir 1998 m. II Pasaulio lietuvių dainų švenčių Vilniuje dirigentas.

Nuo 1994 m. Lietuvos muzikos akademijos Kauno fakulteto Choro dirigavimo katedros vyr. asistentas, nuo 1998 m. Lietuvos chorų sąjungos prezidiumo narys.

Šaltiniai 
Boleslovas Zubrickas. Pasaulio lietuvių chorvedžiai: enciklopedinis žinynas. Vilnius, 1999.

Nuorodos 
 Berniukų ir jaunuolių choras „Varpelis“
 Straipsnis „Kauno Dienoje“ apie kūrybinės veiklos trisdešimtmetį

Plančiūnas, Ksaveras
Plančiūnas, Ksaveras
Tarptautinio Stasio Šimkaus chorų konkurso dalyviai